กรมการแพทย์ เปิดคลินิกมลพิษบริการประชาชน  พร้อมแนะดูแลสุขภาพโดยเฉพาะใน 4 กลุ่มเสี่ยง
กรมการแพทย์ เปิดคลินิกมลพิษบริการประชาชน ขณะที่อธิบดีกรมการแพทย์ แนะดูแลสุขภาพโดยเฉพาะใน 4 กลุ่มเสี่ยง นพ.สมศักดิ์ อรรฆศิลป์ อธิบดีกรมการแพทย์ กล่าวว่า ขณะนี้ปริมาณฝุ่นละออง PM2.5 เกินเกณฑ์มาตรฐานหลายพื้นที่ จึงขอให้ประชาชนโดยเฉพาะ 4 กลุ่มประกอบด้วย เด็กเล็ก ผู้สูงอายุ สตรีมีครรภ์ และผู้มีโรคประจำตัว ระบบทางเดินหายใจ โรคระบบหัวใจและหลอดเลือด ภูมิแพ้ ขอให้งดกิจกรรมกลางแจ้ง งดออกนอกบ้าน หากจำเป็นให้สวมใส่หน้ากากอนามัยแบบ N95 และขอให้พกยาติดตัวตลอดเวลาในกรณีมีโรคประจำตัว หากพบความผิดปกติให้รีบพบแพทย์ ทำความสะอาดบ่อยๆ ทั้งนี้ไม่แนะนำให้ใช้ไม้กวาดเนื่องจากจะยิ่งทำให้ฝุ่นละอองกระจาย วิธีที่เหมาะสมคือใช้เครื่องดูดฝุ่น หรือใช้ผ้าชุบน้ำเช็ด หากเป็นห้องปิดมิดชิดมากไม่ได้ควรติดเครื่องกรองอากาศ ขณะที่กระทรวงสาธารณสุข มีการจัดคลินิกมลพิษเริ่มต้นแล้ววันนี้ ที่โรงพยาบาลสังกัดกรมการแพทย์ทุกโรงพยาบาล